Official Journal L 293 , 22/11/2000 P. 0024 - 0030



Id-Deċiżjoni tal-Kummissjoni ta' l-10 ta' Novembru 2000 li tistabilixxi l-Bord ta' l-Unjoni Ewropea għall-Ittikkettjar Ekoloġiku u r-regoli tal-proċedura tiegħu (notifikata taħt dokument numru K(2000) 3280) (Test b'relevanza għaż-ŻEE) (2000/730/KE) IL-KUMMISSJONI TAL-KOMUNITAJIET EWROPEJ, Wara li kkunsidrat it-Trattat li jistabilixxi l-Komunità Ewropea, u b'mod partikolari l-Artikolu 175(1) tiegħu, Wara li kkunsidrat ir-Regolament (KE) Nru 1980/2000/KE tal-Parlament Ewropew u tal-Kunsill tas-17 ta' Lulju dwar skema riveduta ta' l-għoti ta' l-eko-tikketta Komunitarja [1], u b'mod partikolari l-Artikolu 13 tagħha, Billi: (1) L-Artikolu 13 tar-Regolament (KE) Nru 1980/2000 jipprovdi li l-Kummissjoni għandha twaqqaf Bord ta' l-Unjoni Ewropea għall-Ittikkettjar Ekoloġiku, hawnhekk iżjed ‘il quddiem imsejjaħ "EUEB", li jkun jikkonsisti mill-korpi kompetenti imsemmija fl-Artikolu 14 u mill-Forum Konsultattiv imsemmi fl-Artikolu 15. (2) L-Artikolu 13 tar-Regolament (KE) Nru 1980/2000 jipprovdi li r-regoli ta' proċedura ta' l-EUEB għandhom jiġu stabbiliti mill-Kummissjoni skond il-proċedura mniżżla fl-Artikolu 17 waqt li jingħata kont tal-prinċipji proċedurali mniżżla fl-Anness IV. (3) L-Artikolu 13 tar-Regolament (KE) Nru 1980/2000 jipprovdi li l-EUEB għandu b'mod partikolari jikkontribwixxi għall-issettjar u r-reviżjoni tal-kriterji ta' l-Ittikettjar Ekoloġiku kif ukoll ta' l-istima u l-ħtiġiet ta' verifikazzjoni. (4) L-Artikolu 15 tar-Regolament (KE) Nru 1980/2000 jipprovdi li l-Kummissjoni għandha tiżgura li fit-twettiq ta' l-attivitajiet tagħha l-EUEB josserva, dwar kull grupp ta' prodotti, il-parteċipazzjoni bilanċjata tal-partijiet rilevanti interessati li għandhom x'jaqsmu ma' dak il-grupp ta' prodotti bħal l-industrija u lil dawk li jagħtu s-servizzi, inklużi SMEs, is-snajja u l-organizzazzjonijiet tan-negozju tagħhom, trade unions, negozjanti, bejjiegħa bl-imnut, importaturi, gruppi tal-protezzjoni ta' l-ambjent u organizzazzjonijiet tal-konsumatur. (5) Il-Premess 5 tar-Regolament (KE) Nru 1980/2000 jipprovdi li għall-aċċettazzjoni mill-pubbliku in ġenerali tas-Sistema ta' Għoti ta' l-Eko-Tikketta Komunitarja huwa essenzjali li l-għaqdiet mhux governattivi (NGOs) ta' l-ambjent u l-organizzazzjonijiet tal-konsumatur għandhom parti mportanti fl-iżvilupp u l-issettjar tal-kriterji għall-Eko-Tikketta Komunitarja. (6) L-Artikolu 6(2) tar-Regolament (KE) Nru 1980/2000 jipprovdi li l-EUEB jista' jitlob lill-Kummissjoni li tibda l-proċedura għall-issettjar tal-kriterji ekoloġiċi. (7) L-Artikolu 6(2) tar-Regolament (KE) Nru 1980/2000 jipprovdi li l-Kummisjsoni għandha tagħti mandati lill-EUEB biex jiżviluppa u perjodikament jirrevedi l-kriterji ta' l-Eko-Tikketta kif ukoll l-istima u l-ħtiġiet ta' verifikazzjoni li jirrelataw ma' dawk il-kriterji, u japplikawhom lill-grupp ta' prodotti li jaqgħu fl-iskop ta' dan ir-Regolament. (8) L-Artikolu 6(3) tar-Regolament (KE) Nru 1980/2000 jipprovdi li fuq il-bażi tal-mandat il-EUEB għandu jgħamel abbozz tal-kriterji ta' l-Eko-ttikketta dwar il-grupp ta' prodotti u l-istima u l-ħtiġiet ta' verifikazzjoni li jirrelataw ma' dawk il-kriterji, kif imniżżla fl-Artikolu 4 u l-Anness IV li jinsab ma' dan ir-Regolament, billi jagħtu kont tar-riżultati ta' vijabilità u l-istudji tas-suq, il-konsiderazzjonijiet taċ-ċiklu tal-ħajja u l-analiżi tat-titjib msemmija fl-Anness II li jinsab ma' dan ir-Regolament. (9) L-Anness IV(1) li jinsab mar-Regolament (KE) Nru 1980/2000 jipprovdi li grupp ad hoc speċifiku tax-xogħol li jinvolvi l-partijiet interessati msemmija fl-Artikolu 15 u l-korpi kompetenti msemmija fl-Artikolu 14 għandu jitwaqqaf fi ħdan l-EUEB sabiex jiżviluppaw il-kriterji ta' l-Eko-Tikketta għal kull grupp ta' prodotti. (10) L-Artikolu 5 tar-Regolament (KE) Nru 1980/2000 jipprovdi li l-EUEB għandu jiġi konsultat mill-Kummissjoni dwar il-pjan tax-xogħol tal-Eko-Tikketta Komunitarja. (11) L-Artikolu 10 tar-Regolament (KE) Nru 1980/2000 jipprovdi li l-membri tal-EUEB għandhom jikkoperaw ma’ l-Istati Membri u l-Kummissjoni fil-promozzjoni ta' l-użu tal-Eko-Tikketta Komunitarja. (12) Il-miżuri provduti f'din id-Deċiżjoni huma skond l-opinjoni tal-Kumitat stabbilit bis-saħħa ta' l-Artikolu 17 tar-Regolament (KEE) Nru 1980/2000, ADOTTAT DIN ID-DEĊIŻJONI: Artikolu 1 Ir-regoli li jistabilixxu l-Bord ta' l-Unjoni Ewropea għall-Ittikkettjar Ekoloġiku u r-regoli tiegħu ta' proċedura, imniżżla fl-Anness hawn mehmuż, qegħdin b'dan jiġu adottati. Artikolu 2 Din id-Deċiżjoni hija ndirizzata lill-Istati Membri. Magħmula fi Brussel, fl-10 ta' Novembru 2000. Għall-Kummissjoni Margot Wallström Membru tal-Kummissjoni [1] ĠU L 237, tal-21.9.2000, p. 1. -------------------------------------------------- ANNESS REGOLI TAL-PROĊEDURA TAL-BORD TA' L-UNJONI EWROPEA GĦALL-ITTIKKETTJAR EKOLOĠIKU (EUEB) RWOL TA' L-EUEB 1. L-EUEB imsemmi f'Artikolu 13 tar-Regolament (KE) Nru 1980/2000 huwa stabbilit u għandu jaħdem skond l-imsemmi Regolament. 2. L-EUEB għandu, b'mod partikolari: - jitlob lill-Kummissjoni biex tibda l-proċedura għall-issettjar tal-kriterji ekoloġiċi kif ukoll l-istima relatata u l-konformità mal-ħtiġiet ta' verifikazzjoni għall-gruppi ta' prodotti, - jikkontribwixxi għall-issettjar u r-reviżjoni tal-kriterji ta' l-Ittikkettjar Ekoloġiku kif ukoll ta' l-istima relatata u l-konformità mal-ħtiġiet tal-verifikazzjoni għall-gruppi tal-prodotti, - jiġi konsultat mill-Kummissjoni dwar il-pjan tax-xogħol ta' l-Eko-Tikketta Komunitarja, 3. Il-membri ta' l-EUEB għandhom jikkoperaw ma’ l-Istati Membri u l-Kummissjoni fil-promozzjoni ta' l-użu ta' l-Eko-Tikketta Komunitarja. KOMPOSIZZJONI 4. L-EUEB għandu jkun jikkonsisti mill-korpi kompetenti msemmija fl-Artikolu 14 tar-Regolament (KE) No 1980/2000, inklużi l-korpi kompetenti ta' l-Istati Membri taż-Żona Ekonomika Ewropea, u l-Forum ta' konsultazzjoni msemmi f'Artikolu 15 ta' l-imsemmi Regolament. 5. Fost oħrajn, l-organizzazzjonijiet li ġejjin, li jirrappreżentaw il-partijiet interessati, għandhom ikunu membri ta' l-EUEB: - Coface (konsumaturi, li jirrappreżentaw ukoll l-BEUC, Eurocoop u AEC), - EEB (ambjentali) - ETUC (trade unions), - UNICE (industrija), - UEAPME (SMEs, snajja), - Eurocommerce (kummerċ) Sabiex tiġi żgurata parteċipazzjoni bilanċjata tal-partijiet relevanti kollha nteressati, l-EUEB jista’ jadatta kif jixraq din s-sħubija, jew fuq it-talba tal-Kummissjoni jew fuq l-inizjattiva tiegħu stess, suġġetta għall-approvazzjoni mill-Kummissjoni. 6. Kull membru ta' l-EUEB għandu jinnomina persuna ta' kuntatt. PRESIDENZA, VIĊI-PRESIDENZI U SEGRETARJAT 7. Il-presidenza u ż-żewġ viċi-presidenzi ta' l-EUEB għandhom jinżammu wara xulxin mill-korpi kompetenti tal-Unjoni Ewropea għall-Ittikkettjar Ekoloġiku msemmi fl-Artikolu 14 tar-Regolament (KE) Nru 1980/2000. 8. Il-presidenza għandha l-ewwel tinżamm skond min imiss minn korp kompetenti minn kull Stat Membru ta' l-Unjoni Ewropea, matul il-perijodu tal-presidenza tagħhom, u wara minn kull Stat Membru taż-Żona Ekonimika Ewropea, għall-istess tul ta' żmien u f'ordni alfabetiku. 9. Iż-żewġ viċi-presidenzi għandhom jinżammu mill-korp kompetenti li jkun imissu li jżomm il-presidenza u l-korp kompetenti li qabel kellu l-presidenza. 10. Il-korp kompetenti li jżomm il-presidenza jew iż-żewġ viċi-presidenzi jista’, eċċezzjonalment, jiġi mibdul minn wieħed mill-viċi-presidenzi jew minn membru ieħor tal-EUEB. 11. F’kull żmien, iżda, l-EUEB jista’, bla ħsara għall-qbil mill-Kummissjoni, jadotta mod differenti biex jistabbilixxi l-presidenza u l-viċi-presidenzi. 12. Is-segretarjat ta' l-EUEB għandu jinżamm mill-Kummissjoni. LAQGĦAT 13. Il-laqgħat tal-EUEB għandhom jiġu msejjħa mill-president, li għandu, bl-għajnuna tal-viċi-presidenti u s-segretarjat, ikun responsabbli biex iħejji u jqassam l-inviti, l-aġendi u l-karti ta' assistenza, kif ukoll li jħejji u jqassam il-minuti korrispondenti. 14. Il-Kummissjoni għandha, fuq talba, tagħmel disponibbli kamra għall-laqgħat jekk il-laqgħa tkun skedata li ssir fi Brussel. 15. B'mod ġenerali, mhux aktar minn tlett rappreżentanti ta' membri tal-EUEB għandhom jieħdu sehem f'laqgħa partikolari. 16. Ir-rappreżentanti ta' l-Istati Membri ta' l-Unjoni Ewropea u ż-Żona Ekonomika Ewropea jistgħu jieħdu sehem fil-laqgħat tal-EUEB. Ir-rappreżentanti tal-Kummissjoni għandhom jieħdu sehem fil-laqgħat ta' l-EUEB. Il-President jew il-Kummissjoni jistgħu, fejn japplika, jistiednu partijiet oħra nteressati biex jieħdu sehem. SPEJJEŻ 17. L-ispejjeż komuni meħtieġa għall-laqgħat, l-iżvilupp u r-reviżjoni tal-kriterji ekoloġiċi u attivitajiet oħra għandhom jitħallsu mill-Kummissjoni suġġetti għall-ftehim ta' estimi annwali għal dik l-ispiża. REGOLI ĠENERALI (Relatati ma’, fost ħwejjeġ oħra, d-direzzjoni tal-korpi kompetenti u l-gruppi tax-xogħol ad hoc, u huma applikabbli meta jintużaw għall-issettjar jew ir-reviżjoni tal-kriterji ekoloġiċi u stimi relatati u għall-konformità mal-ħtiġiet ta' verifikazzjoni għall-gruppi ta' prodotti) 18. Meta jintużaw b'relazzjoni ma’ l-issettjar jew ir-reviżjoni tal-kriterji ekoloġiċi kif ukoll ma’ l-istimi relatati u l-konformità mall-ħtiġiet ta' verifikazzjoni għall-grupp ta' prodotti, l-EUEB għandu jagħżel korp kompetenti wieħed jew aktar msemmija fl-Artikolu 14 tar-Regolament (KE) Nru 1980/2000 li jkunu lesti li jieħdu l-parti tat-tmexxija. Għandhom ikunu msemmija bħala l-korpi kompetenti ta' tmexxija. 19. Il-korp kompetenti ta' tmexxija għandu, bl-għajnuna tal-membri ta' l-EUEB, jifforma grupp tax-xogħol ad hoc, kif imsemmi fl-Anness IV(1) li jinsab ma’ l-imsemmi Regolament. Għandu b'mod attiv ifittex li jibbilanċja l-parteċipazzjoni ta', fost oħrajn, rappreżentanti adattati tal-partijiet interessati, tal-korpi kompetenti u tal-Kummissjoni. L-Unjoni Ewropea u partijiet interessati mhux mill-Unjoni Ewropea għandhom ikunu ttrattati bl-istess mod. Ir-rappreżentanti tal-partijiet interessati msemmija hawn fuq għandhom sa fejn hu possibbli jkunu esperti u jkunu jafu dwar il-grupp ta' prodotti in kwistjoni, u għandha ssir referenza għalihom bħala r-rappreżentanti tekniċi. 20. Il-korpi kompetenti kollha għandhom, b'mod attiv, ifittxu l-opinjoni tal-partijiet interessati fil-pajjiż tagħhom b'relazzjoni mal-grupp ta' prodotti in kwistjoni, u għandhom jikkomunikaw dawn l-opinjonijiet lill-grupp tax-xogħol ad hoc u lill-EUEB. 21. Il-korp kompetenti li jmexxi għandu jorganizza u jippresedi ta' l-anqas laqgħa waħda ta' dan il-grupp tax-xogħol ad hoc. Il-Kummissjoni għandha, fuq talba, tagħmel disponibbli kamra tal-laqgħat jekk il-laqgħa tkun skedata li ssir fi Brussel. 22. Ir-rappreżentanti tekniċi tal-partijiet interessati msemmija hawn fuq għandhom sa fejn hu possibbli jieħdu sehem ukoll fil-laqgħat tal-EUEB meta l-grupp ta' prodotti in kwistjoni għandu jiġi diskuss kollu kemm hu. 23. L-EUEB, il-korp kompetenti li jmexxi u l-grupp tax-xogħol ad hoc għandhom jaġixxu f'konformità ma’ l-għanijiet u l-prinċipji imniżżla f'Artikolu 1 ta' l-imsemmi Regolament kif ukoll mall-prinċipji proċedurali mniżżla f'Anness IV ta' l-imsemmi Regolament. 24. L-EUEB, il-korp kompetenti li jmexxi u l-grupp tax-xogħol ad hoc għandu jagħti kont tal-politika relevanti ambjentali tal-Komunità u x-xogħol magħmul fuq gruppi oħra ta' prodotti relatati. 25. L-isforzi kollha raġonevoli għandhom isiru mill-EUEB u l-membri tiegħu u mill-korp kompetenti fit-tmexxija u l-grupp tax-xogħol ad hoc sabiex jinkiseb konsensus fix-xogħol kollu tagħhom, waqt li jimmiraw lejn livelli għolja ta' protezzjoni ambjentali. XOGĦOL PREPARATORJU (Proċedura li għandha tiġi segwita qabel ma’ l-Kummissjoni tintalab li tibda l-proċedura għall-issettjar tal-kriterji ekoloġiċi għal grupp ta' prodotti) 26. L-EUEB jista’ jitlob lill-Kummissjoni li tibda l-proċedura għall-issettjar tal-kriterji ekoloġiċi għal grupp ta' prodotti. 27. L-EUEB għandu jagħti kont kif mistħoqq tal-pjan tax-xogħol ta' l-Eko-Tikketta Komunitarja msemmija fl-Artikolu 5 tar-regolament (KE) Nru 1980/2000, u b'mod partikolari l-lista mhux eżawrjenti ta' gruppi ta' prodotti meqjusa bħala prijoritajiet għall-azzjoni tal-Komunità. 28. L-EUEB għandu jħejji xogħol preparatorju biex jistabbilixxi jekk il-grupp ta' prodotti taħt konsiderazzjoni jaqax fl-iskop tal-iskema ta' għoti ta' l-Eko-Tikketta Komunitarja kif imniżżel fl-Artikolu 2 ta' l-imsemmi Regolament, u b’mod partikolari jkun jissodisfa l-kundizzjonijiet mniżżla fl-Artikolu 2(2). Il-Kummissjoni tista’ wkoll titlob lill-EUEB li twettaq dan ix-xogħol preparatorju. 29. Biex ikun jista’ jwettaq dan ix-xogħol preparatorju, l-EUEB għandu jagħżel korp jew korpi kompetenti tat-tmexxija u li huma lesti li jieħdu dan ir-rwol ta' tmexxija, u li għandhom jifformaw grupp tax-xogħol ad hoc. Ir-regoli ġenerali ddettaljati ta' hawn fuq għandhom jgħoddu. 30. Il-korp kompetenti fit-tmexxija bl-għajnuna tal-grupp tax-xogħol ad hoc għandu, fost ħwejjeġ oħra u sal-grad adattat, iwettaq studju ta' vijabilità u tas-suq, jieħu l-konsiderazzjonijiet taċ-ċiklu tal-ħajja u l-analiżi ta' titjib msemmi f'Anness II ta' l-imsemmi Regolament, waqt li jagħti kont tal-ħtiġiet u tad-disposizzjonijiet applikabbli mniżżla fl-Artikolu 3, Anness I u Anness IV(1). Waqt li jagħmel dan, il-korp kompetenti fit-tmexxija bl-għajnuna tal-grupp tax-xogħol ad hoc għandu, fost ħwejjeġ oħra u sa fejn huwa xieraq u possibbli, iwettaq ix-xogħlijiet li ġejjin: (a) janalizza n-natura tas-suq, inkluża s-segmentazzjoni industrijali u ekonomika tas-settur (manifatturi prinċipali, ishma tas-suq, importazzjonijiet, eċċ.), li jikkaretterizzaw it-tipi differenti tal-prodott, janalizza l-possibiltajiet tat-tqegħid fis-suq b'suċċesss tal-prodotti ttikkettjati ekoloġikament u jipproponi strateġija adattata ta' bejgħ u komunikazzjoni; (b) ifittex l-opinjoni tal-partijiet interessati (korpi kompetenti, gruppi interessati, eċċ.), u jidentifika dawk il-partijiet li għandhom jikkoperaw fil-proċess tat-twaqqif tal-kriterji; (ċ) janalizza l-impatti prinċipali ambjentali, l-aħjar prattika ambjentali fis-settur, iħares ukoll lejn id-disinn tal-kwistjonijiet ta' l-ambjent, u jidentifika ż-żoni prinċipali għat-titjib tal-grupp tal-prodott u kif dawn jistgħu jiġu possibilment indirizzati fil-kriterji ekoloġiċi; (d) janalizza l-elementi prinċipali li jirrelataw mal-kapaċità tal-prodott li jilħaq il-ħtiġiet tal-konsumaturi u kif dawn jistgħu jiġu possibilment indirizzati fil-kriterji ta' l-Ittikkettjar Ekoloġiku; (e) jagħmel inventarju u jikseb kopji ta' l-Ittikkettjar Ekoloġiku eżistenti, standards, metodi tat-test u studji li huma relevanti għat-twaqqif ta' l-Ittikkettjar Ekoloġiku għall-grupp tal-prodotti, waqt li jagħti kont tax-xogħol magħmul fuq gruppi relatati ta' prodotti, u jistma n-nefqiet ta' l-ittestjar; (f) jirrevedi l-leġislazzjoni nazzjonali, Ewropea u internazzjonali; (g) jidentifika ostakoli potenzjali li jistgħu jfixklu milli jiġi stabbilit b'suċċess dan il-grupp ta' prodotti; (h) jagħmel abbozzi u jqassam fiż-żmien qabel il-laqgħat relatati, il-karti kollha tax-xogħol meħtieġa, jagħmel sommarji tas-sejbiet prinċipali ta' kull wieħed mit-tlett stadji msemmija hawn fuq, u jinkludi tagħrif u analiżi oħra relevanti. (i) jagħmel abbozz tar-rapport finali komprensiv dwar ir-riżultat ta' l-analiżi ta' hawn fuq u l-investigazzjonijiet, miktub bl-Ingliż u kif ukoll bl-għażla f'wieħed mill-ilsna l-oħra uffiċċjali tal-Kummissjoni. Dan ir-rapport finali għandu jkun disponibbli kemm fil-forma stampata u kif ukoll f'dik elettronika, u għandu jkun miftuħ għall-konsultazzjoni, fejn possibbli fuq is-sit internet ta' l-Ittikkettjar Ekoloġiku. Għandu jinkludi f'anness lista qasira tad-dokumenti kollha mqassma fil-kors ta' dan ix-xogħol, flimkien ma’ indikazzjoni tad-data tat-tqassim ta' kull dokument u lil min ikun tqassam, u kopja tad-dokumenti in kwistjoni. Għandu wkoll jinkludi f'anness lista tal-partijiet interessati involuti fix-xogħol jew li jkunu ġew konsultati jew ikunu esprimew opinjoni, flimkien mal-kuntatt tat-tagħrif tagħhom. Għandu jinkludi sommarju eżekuttiv u, fejn relevanti, annessi b'inventarji dettaljati tal-komputazzjonijiet. Għandha tittieħed konsiderazzjoni ta' kull osservazzjoni irċevuta dwar ir-rapport, u, fuq talba, tagħrif dwar kif il-kummenti ġew sussegwentement osservati għandu jiġi provdut. (j) jippreżenta s-sejbiet fl-laqgħa waħda jew aktar tal-EUEB u, fuq il-bażi ta' dawn il-konsultazzjonijiet u l-possibiltà tas-suċċess totali tal-Eko-Tikketta għall-grupp ta' prodotti kandidat, jirrakkomanda jekk il-grupp ta' prodotti għandux jiġi żviluppat aktar jew le u l-kriterji ta' l-Eko-Tikketta stabbiliti. 31. Meta jkun sodisfatt b'dan ix-xogħol preparatorju għal grupp ta' prodotti kandidat u bir-rakkomandazzjoni pożittiva tal-grupp tax-xogħol ad hoc, l-EUEB għandu jibgħat ir-rapport finali flimkien mal-proposti li jikkonċernaw l-abbozzi tal-mandat lill-Kummissjoni, u għandu jitlob lill-Kummissjoni biex tibda l-proċedura ta' l-issettjar tal-kriterji ekoloġiċi għall-grupp tal-prodotti in kwistjoni u li jagħti mandat lill-EUEB sabiex jagħti kont tal-proposti msemmija hawn fuq. Il-membri ta' l-EUEB li jirrappreżentaw lill-partijiet interessati msemmija fl-Artikolu 15 ta' l-imsemmi Regolament jistgħu individwalment jew kollettivament iżidu f’anness ma’ dan ir-rapport finali l-opinjoni speċifika jew opinjonijiet tagħhom. MANDAT BIEX JIĠU ŻVILUPPATI JEW RIVEDUTI L-KRITERJI (Proċedura li għandha tiġi segwita meta jitwettaq il-mandat mill-Kummissjoni biex jiġu żviluppati jew riveduti l-kriterji ta' l-Eko-Tikketta u l-istima relatata u l-konformità mal-ħtiġiet ta' verifikazzjoni għal grupp ta' prodotti) 32. L-EUEB għandu, fuq il-bażi tal-mandat irċevut mill-Kummissjoni, jiżviluppa proposta għall-kriterji ta' l-Eko-Tikketta u l-istima relatata u l-konformità mal-ħtiġiet ta' verifikazzjoni għall-grupp ta' prodotti in kwistjoni. L-EUEB għandu jirrispetta l-limitu ta' żmien għat-tlestija tax-xogħol provdut fil-mandat. 33. Biex ikun jista’ jagħmel dan, l-EUEB għandu jagħżel korp jew korpi kompetenti tat-tmexxija li huma lesti li jieħdu dan ir-rwol ta' tmexxija, u li għandhom jifformaw grupp tax-xogħol ad hoc. Ir-regoli ġenerali dettaljati ta' hawn fuq għandhom jgħoddu. 34. Il-korp kompetenti fit-tmexxija bl-għajnuna tal-grupp tax-xogħol ad hoc għandu l-ewwel jiddetermina jekk l-analiżi kollha meħtieġa, investigazzjonijiet u xogħol ieħor ta' tħejjija, dettaljat hawn fuq, ikun twettaq. Dan jinkludi, b'mod partikolari, studju ta' vijabilità u tas-suq, il-konsiderazzjonijiet taċ-ċiklu tal-ħajja u l-analiżi tat-titjib msemmi f'Anness II li jinsab mar-Regolament (KE) Nru 1980/2000. Il-korp kompetenti fit-tmexxija bl-għajnuna tal-grupp tax-xogħol ad hoc għandu jieħu l-azzjonijiet kollha adattati biex ilesti u jaġġorna dan ix-xogħol preparatorju kif meħtieġ, waqt li jingħata kont tal-proċeduri dettaljati tas-sezzjoni msemmija hawn fuq. 35. Il-korp kompetenti fit-tmexxija għandu jippreżenta l-abbozz propost u r-rapporti relatati u analiżi f'laqgħa waħda jew aktar tal-EUEB u, fuq il-bażi ta' dawn il-konsultazzjonijiet għandu fejn xieraq jindika lill-EUEB li l-mandat jista’ jitqies li jkun tlesta. F'dan ir-rigward, stima partikolari għandha tingħata għall-possibiltà li l-abbozz propost jirċievi livell għoli ta' appoġġ. 36. Bl-istess mod l-EUEB, fuq il-bażi tax-xogħol imwettaq mill-korp kompetenti fit-tmexxija u l-grupp tax-xogħol ad hoc, għandu fejn japplika javża lill-Kummisjsoni bl-abbozz tal-kriterji u jindika lill-Kummissjoni li l-mandat jista’ jitqies li jkun tlesta. F'dan ir-rigward, kont partikolari għandu jingħata għall-possibiltà li l-abbozz propost jirċievi livell għoli ta' appoġġ. Il-membri ta' l-EUEB li jirrappreżentaw lill-partijiet interessati msemmija fl-Artikolu 15 ta' l-imsemmi Regolament (KE) Nru 1980/2000 jistgħu individwalment jew kollettivament jagħtu l-opinjoni speċifika tagħhom jew opinjonijiet fl-Anness flimkien ma’ dan l-abbozz tal-kriterji. 37. Jekk il-Kummissjoni tindika li l-mandat ma jkunx twettaq, l-EUEB għandu jkompli x-xogħol tiegħu fuq l-abbozz tal-kriterji, waqt li jagħti kont tal-proċeduri u ħtiġiet dettaljati f'din is-sezzjoni. Il-Kummissjoni għandha tindika r-raġunijiet għall-posizzjoni tagħha. 38. Jekk f'xi żmien partikolari l-Kummissjoni tindika li l-mandat ikun twettaq, l-EUEB għandu jqis li l-mandat ikun tlesta. L-EUEB għandu madanakollu jerġa’ jibda x-xogħol fuq il-mandat jekk il-Kummissjoni hekk titlob f'xi data aktar tard. 39. Jekk f'xi żmien partikolari l-EUEB jikkonkludi li ma jkunx kapaċi jwettaq il-mandat, għandu javża b'dan lill-Kummissjoni minnufih, waqt li jindika fid-dettal ir-raġunijiet. MANDAT BIEX JIĠU RIVEDUTI L-KRITERJI (Proċedura li għandha tiġi segwita biex jitwettaq il-mandat mill-Kummissjoni biex jiġu riveduti l-kriterji ta' l-Eko-Tikketta u l-istima relatata u l-konformità mal-ħtiġiet ta' verifikazzjoni għal grupp ta' prodotti) 40. L-EUEB għandu fuq il-bażi tal-mandat irċevut mill-Kummissjoni, jirrevedi l-kriterji ta' l-Ittikkettjar Ekoloġiku u l-istima relatata u l-konformità mal-ħtiġiet ta' verifikazzjoni għall-grupp ta' prodotti in kwistjoni. 41. L-EUEB għandu jagħti każ partikolari sabiex ilesti x-xogħol tiegħu f’ħin mistenni qabel ma tiskadi l-validità tal-kriterji eżistenti. 42. Biex ikun jista’ jagħmel dan, l-EUEB għandu jagħżel korp jew korpi kompetenti tat-tmexxija u li huma lesti li jieħdu dan ir-rwol ta' tmexxija, u li għandhom jifformaw grupp tax-xogħol ad hoc. Ir-regoli ġenerali dettaljati ta' hawn fuq għandhom jgħoddu. 43. Il-korp kompetenti fit-tmexxija bl-għajnuna tal-grupp tax-xogħol ad hoc għandu jirrevedi l-kriterji kurrenti ta' l-Ittikkettjar Ekoloġiku u l-istima relatata u l-konformità mal-ħtiġiet ta' verifikazzjoni, kif ukoll jirrevedi u fejn meħtieġ ilesti u jaġġorna l-analiżi varji, rapporti, inventarji u xogħol ieħor dettaljat fis-sezzjoni msemmija "Xogħol ta' tħejjija". 44. Il-korp kompetenti fit-tmexxija bl-għajnuna tal-grupp tax-xogħol ad hoc għandu b'mod partikolari jevalwa is-suċċess passat, kurrenti u futur ta' dan il-grupp ta' prodotti, inklużi l-benefiċċji relatati ambjentali, waqt li jingħata kont tas-suċċess ta' gruppi tal-prodotti relatati, u kif ukoll jingħata kont tal-pjan tax-xogħol ta' l-Eko-Tikketta Komunitarja. 45. Il-korp kompetenti fit-tmexxija għandu jippreżenta r-riżultat ta' dawn l-valutazzjonijiet u analiżi f'laqgħa waħda jew aktar tal-EUEB u, fuq il-bażi ta' dawn il-konsultazzjonijiet, għandu fejn japplika jirrakkomanda lill-EUEB jekk il-kriterji ekoloġiċi u stima relatata u konformità mal-ħtiġiet ta' verifikazzjoni għandhomx jittawlu, jew jiġu rtirati jew riveduti. F'dan ir-rigward, kont partikolari għandu jingħata għall-possibiltà li r-rakkomandazzjoni proposta tirċievi livell għoli ta' appoġġ. 46. Bl-istess mod l-EUEB, fuq il-bażi tax-xogħol imwettaq mill-korp kompetenti fit-tmexxija u l-grupp tax-xogħol ad hoc, għandu fejn japplika jirrakkomanda lill-Kummissjoni li l-kriterji ekoloġiċi u l-istima relatata u l-konformità mal-ħtiġiet ta' verifikazzjoni għandhomx jew jittawlu, jew jiġu rtirati jew jiġu riveduti. F'dan ir-rigward, kont partikolari għandu jingħata għall-possibiltà li r-rakkomandazzjoni proposta tirċievi livell għoli ta' appoġġ. Il-membri tal-EUEB li jirrappreżentaw lill-partijiet interessati msemmija fl-Artikolu 15 tar-Regolament (KE) Nru 1980/2000, jistgħu individwalment jew kollettivament jagħtu l-opinjoni speċifika tagħhom jew opinjonijiet f’anness flimkien ma’ din ir-rakkomandazzjoni. 47. Jekk il-Kummissjoni tindika li l-mandat ma jkunx twettaq, l-EUEB għandu hekk ikompli, waqt li jagħti kont tal-proċeduri u ħtiġiet dettaljati f'din is-sezzjoni. Il-Kummissjoni għandha tindika r-raġunijiet għall-posizzjoni tagħha. 48. Jekk il-Kummissjoni tindika li taqbel mar-rakkomandazzjoni li l-kriterji ekoloġiċi u l-istima relatata u l-konformità mal-ħtiġiet ta' verifikazzjoni għandhom jiġu riveduti, l-EUEB għandu hekk jipproċedi, waqt li jagħti kont tal-proċedura u l-ħtiġiet dettaljati fis-sezzjoni msemmija "Mandat biex jiġu żviluppati jew riveduti l-kriterji". 49. Jekk il-Kummissjoni taqbel mar-rakkomandazzjoni li l-kriterji ekoloġiċi u l-istima relatata u l-konformità mal-ħtiġiet ta' verifikazzjoni għandhom jiġu rtirati jew imtawwla, l-EUEB għandu jqis li l-mandat ikun tlesta. L-EUEB għandu madanakollu jerġa’ jibda x-xogħol fuq il-mandat jekk il-Kummissjoni hekk titlob f'xi data aktar tard. 50. Jekk f'xi żmien paritikolari l-EUEB jikkonkludi li ma jkunx kapaċi jwettaq il-mandat, għandu javża b'dan lill-Kummissjoni minnufih, waqt li jindika fid-dettal ir-raġunijiet. INPUT DWAR IL-PJAN TAX-XOGĦOL (Proċedura li għandha tiġi segwita meta jiġi konsultat mill-Kummissjoni dwar il-pjan tax-xogħol ta' l-Eko-Tikketta Komunitarja) 51. L-EUEB jista’ jipprovdi input lill-Kummissjoni dwar il-pjan tax-xogħol ta' l-Eko-Tikketta Komunitarja propost imsemmi fl-Artikolu 5 tar-Regolament (KE) No 1980/2000. 52. Biex jagħmel dan l-EUEB għandu jieħu l-passi kollha meħtieġa u xierqa, waqt li jaġixxi f'konformità ma’ l-għanijiet u l-prinċipji mniżżla fl-Artikolu 1(1) u (4) ta' l-imsemmi Regolament. 53. Qabel ma jipproponi gruppi ġodda ta' prodotti li jistgħu jkunu ta' prijorità għall-azzjoni tal-Komunità, l-EUEB għandu l-ewwel jagħmel riżoluzzjoni preliminari u indikattiva ta' jekk il-gruppi tal-prodotti in kwistjoni jaqgħux fl-iskop ta' l-iskema ta' għoti ta' l-Eko-Tikketta Komunitarja kif imniżżla fl-Artikolu 2 ta' l-imsemmi Regolament, u b'mod partikolari jekk jissodisfawx il-kundizzjonijiet imniżżla fl-Artikolu 2(2) ta' l-imsemmi Regolament. Waqt li jagħmel dan, għandu jagħti kont b'mod xieraq, il-varji konsiderazzjonijiet dettaljati hawn fuq fis-sezzjoni msemmija "Xogħol ta' tħejjija". 54. Kull sforzi raġonevoli għandhom isiru mill-EUEB u l-membri tiegħu biex jintlaħaq livell għoli ta' konsensus matul dan ix-xogħol. AZZJONIJIET OĦRA MILL-MEMBRI TAL-EUEB 55. Il-membri tal-EUEB għandhom jaġixxu fl-interess ġenerali ta' l-iskema ta' l-Eko-Tikketta Komunitarja, u jistgħu jieħdu l-inizjattivi li jqisu pertinenti u ta' użu għal dan il-għan. Jistgħu jaġixxu bl-istess mod fuq talba tal-Komunità. Dawn l-inizjattivi jistgħu jinkludu, fost oħrajn: - l-attivitajiet promozzjonali, kif imsemmija fl-Artikolu 10 tar-Regolament (KE) Nru 1980/2000 jew xort'oħra, - il-formazzjoni ta' gruppi tax-xogħol ad hoc, - azzjonijiet biex jippromwovu l-applikazzjoni armonizzata tal-kriterji ta' l-Ittikkettjar Ekoloġiku u l-istima relevanti u l-konformità mal-ħtiġiet ta' verifikazzjoni, inkluża l-addattazzjoni regolari u t-titjib fil-manwali għall-utenti. - jagħmlu abbozzi ta' linjigwida, per eżempju biex jiffaċilitaw l-iżvilupp tal-kriterji ekoloġiċi, - jaddottaw proċeduri interni fejn xieraq. REVIŻJONI 56. L-EUEB għandu jirrevedi regolarment l-iffunzjonar tiegħu, u, fejn meħtieġ, jista’ jagħmel rakkomandazzjonijiet lill-Kummissjoni biex taddatta dawn il-proċeduri kif xieraq. L-ewwel reviżjoni għandha titlesta qabel it-tmiem ta' l-2002. --------------------------------------------------